GBXรุกโปรดักส์ใหม่Silver-น้ำมัน
โกลเบล็กฯเปิดแผนธุรกิจปี2554&nbsp; เร่งเครื่องขยายฐานลูกค้าทองคำแท่งและอนุพันธ์ต่อเนื่อง&nbsp; ดึงลูกค้าเก่าเทรดเพิ่มขึ้น&nbsp;&nbsp; ปูทางรองรับโพรดักส์ใหม่ปีหน้าทั้ง SILVER และน้ำมัน&nbsp;&nbsp;
20 ธ.ค. 2553

โกลเบล็กฯเปิดแผนธุรกิจปี2554  เร่งเครื่องขยายฐานลูกค้าทองคำแท่งและอนุพันธ์ต่อเนื่อง  ดึงลูกค้าเก่าเทรดเพิ่มขึ้น   ปูทางรองรับโพรดักส์ใหม่ปีหน้าทั้ง SILVER และน้ำมัน   
นายภาคภูมิ ภาคย์วิศาล กรรมการผู้จัดการ บริษัท โกลเบล็ก โฮลดิ้ง แมนเนจเม้นท์ จำกัด(มหาชน) (GBX) เปิดเผยว่า ในปี2554 ทั้งเครือบริษัทมีแผนที่จะขยายฐานลูกค้าใหม่อย่างต่อเนื่อง รวมทั้งจะผลักดันให้ฐานลูกค้าเดิมมีการซื้อขายอย่างสม่ำเสมอมากขึ้น สำหรับทองคำแท่งและอนุพันธ์ โดยในปีหน้าตลาดอนุพันธ์จะมีสินค้า และบริการใหม่ๆ หลากหลายขึ้น เช่น Silver และน้ำมัน จึงเชื่อว่าจะช่วยเพิ่มทางเลือก และรองรับความต้องการของนักลงทุนได้ครอบคลุมยิ่งขึ้น 
"ในปีหน้าเราเน้นที่จะให้บัญชีของลูกค้ามีการเคลื่อนไหวเพิ่มขึ้น โดยตลาดซื้อขายอนุพันธ์จะมีสินค้าให้นักลงทุนเพิ่มขึ้น ไม่ว่าจะเป็น Silver และน้ำมัน ซึ่งถือเป็นทางเลือกใหม่ๆให้กับนักลงทุน โดยทางเราจะนำเสนอสินค้าและบริการที่ตอบสนองความต้องการของลูกค้า ซึ่งนอกจากจะช่วยให้สามารถเข้าถึงลูกค้าได้มากขึ้นแล้ว ยังช่วยให้เราบริการลูกค้าได้ครอบคลุมมากขึ้นด้วย"นายภาคภูมิ กล่าว
ทั้งนี้ ในปี 2554 บริษัทฯคาดว่าจะสามารถขยายฐานบัญชีซื้อขายทองคำแท่งเพิ่มขึ้นเป็น 2,500 บัญชี จากปัจจุบันที่มีอยู่ประมาณ 1,800 บัญชี และเป็นบัญชีเคลื่อนไหวประมาณ 38-40% ซึ่งจะเห็นได้ว่าฐานลูกค้าของบริษัทฯในปี2553 มีการเติบโตต่อเนื่องจากปี 2552 ที่มีบัญชีอยู่เพียง 800 บัญชี
ขณะที่ยอดขายทองคำแท่งในปี 2554 บริษัทคาดว่าจะมีอัตราการเติบโตเพิ่มขึ้นจากปี 2553 ที่คาดว่าจะมียอดขายเติบโตตามเป้าประมาณ 9,000-10,000 ล้านบาท ซึ่งเป็นการเติบโตจากยอดขายปี 2552 ที่ 3,945 ล้านบาทกว่าเท่าตัว แต่บริษัทจะมีการสรุปยอดขายในช่วงเดือนธันวาคมอีกครั้ง  ซึ่งที่ผ่านมายอมรับว่าสถานการณ์ทางการเมืองได้ส่งผลกระทบต่อความเชื่อมั่นของนักลงทุนให้มีการชะลอการลงทุนไปบ้างในบางช่วงเวลา
นอกจากนี้ บริษัทมีแผนในการขยายเวลาการซื้อขายทองคำแท่งเพิ่มขึ้นเป็นเวลา 10.00-22.30 น. จากเดิมที่เปิดซื้อขายตั้งแต่เวลา 10.00-22.00 น. ทั้งนี้เพื่อให้สอดคล้องกับตลาดอนุพันธ์(TFEX) ที่มีแผนขยายเวลาการซื้อขายโกลด์ฟิวเจอร์สเพิ่มขึ้น ซึ่งเชื่อว่าจะช่วยป้องกันความเสี่ยงของลูกค้าได้เป็นอย่างดี หากราคาทองคำในตลาดโลกมีการเคลื่อนไหวอย่างรวดเร็ว
บริษัทฯมองว่าในปี2554 นักลงทุนจะให้ความสนใจลงทุนใน GOLD Fund และ GOLD ETF เพิ่มขึ้น ซึ่งทางโกลเบล็กฯ ได้มีการร่วมมือกับบริษัทหลักทรัพย์จัดการกองทุน (บลจ.) ในการทำหน้าที่เป็นผู้ขายทองคำแท่ง รวมทั้งเป็น Participating Dealer (PD) และอาจเป็น Market Maker เพื่อช่วยดูแลสภาพคล่องให้กับกองทุน เนื่องจากโกลเบล็กฯมีความพร้อมในการให้บริการที่ครบวงจร ทั้งบริษัทหลักทรัพย์ และธุรกิจทองคำแท่งของโฮลดิ้ง
สำหรับภาพรวมการแข่งขันในส่วนของโบรกเกอร์โกลด์ฟิวเจอร์ในปี 2554 เชื่อว่าจะมีการพยายามขยายฐานนักลงทุนเพิ่มมากขึ้น  โดยโบรกเกอร์และร้านทองจะมีการพัฒนาให้เป็นไปในทิศทางเดียวกัน  โดยหันมาเป็นตัวแทนสนับสนุนการให้บริการซื้อขายโกลด์ฟิวเจอร์ส (Selling Agent) มากขึ้น รวมทั้งสนับสนุนให้ลูกค้าเดิมที่เคยซื้อขายทองคำแท่งให้หันมาทำกำไรในตลาดโกลด์ฟิวเจอร์สเพิ่มขึ้นด้วย